Weermag se rantsoene bederfFoto bloot ter illustrasie. (Argieffoto) Rantsoene wat aan Suid-Afrikaanse soldate in Mosambiek gestuur moes word, het bederf voordat dit dié lede kon bereik. Soldate van die Suid-Afrikaanse Nasionale Weermag (SANW) is in Julie vanjaar in Macomia in die noorde van Mosambiek ontplooi om dié land te help beskerm teen terroriste wat die land se gasaanlegte teiken. Die SANW erken in ’n verklaring die rantsoene het bederf weens ’n mobiele spensfasiliteit wat tussen 20 en 24 Oktober gebreek het. Omdat die rantsoene vir vier dae bó ’n vereiste verkoelingstemperatuur gestoor is, het dit bederf. ’n Gesondheidskenner in Macomia het die rantsoene ongeskik vir menslike gebruik verklaar. “Die bedorwe rantsoene is weggegooi en twee vrieskaste is aangekoop en na Macomia gestuur,” sê die SANW in die verklaring. “Droë rantsoene is intussen aan die soldate verskaf.” Die SANW het die bevelvoerder in die sendinggebied bygestaan om vars vrugte en groente by die plaaslike mark aan te skaf in ooreenstemming met standaard verkrygingsprotokolle.